РЕГЛАМЕНТ (ЕО) № 957/2008 НА КОМИСИЯТА
от 29 септември 2008 година
за дерогация за квотния период 2008-2009 година от Регламент (ЕО) № 616/2007 за откриване и управление на тарифни квоти на Общността за птиче месо с произход от Бразилия, Тайланд и други трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 144, параграф 1 и член 148 във връзка с член 4 от него,
като взе предвид Решение 2007/360/ЕО на Съвета от 29 май 2007 г. относно сключването на споразумения под формата на съгласуван протокол за промяна в отстъпките за птиче месо между Европейската общност и Федерална република Бразилия и между Европейската общност и Кралство Тайланд съгласно член XXVIII от Общото споразумение за митата и търговията 1994 г. (ГАТТ 1994 г.) (2), и по-специално член 2 от него,
като има предвид, че:
(1)
На 5 август 2008 г. Бразилия публикува директива (3) относно начина на разпределение на сертификатите за произход от 1 октомври 2008 г.
(2)
Като се има предвид несигурността по отношение на условията за издаване на сертификати за произход за продуктите с произход от Бразилия, на този етап е целесъобразно периодът за подаване на заявления за подпериода на внос от 1 януари до 31 март 2009 г., който е определен за първите седем дни от месец октомври 2008 г. съгласно член 5, параграф 1 от Регламент (ЕО) № 616/2007 на Комисията (4), да бъде отложен по отношение на продукти с посочения произход.
(3)
Поради това за този произход следва да има дерогация от разпоредбите на член 5, параграф 1 от Регламент (ЕО) № 616/2007 за квотния период 2008-2009 година.
(4)
Като се има предвид, че периодът за внасяне на заявления за следващия подпериод започва на 1 октомври 2008 г., е наложително настоящият регламент да започне да се прилага от посочената дата.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 5, параграф 1 от Регламент (ЕО) № 616/2007, за квотния подпериод с начало 1 януари 2009 г. заявлението за лицензия за продуктите от групи 1, 4 и 7 може да бъде внесено само през първите седем дни на месец ноември 2008 г.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 октомври 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 септември 2008 година.